Taldyqorğan

Taldyqorğan (kaz. Талдықорған) on kaupunki ja Jetısun alueen hallinnollinen keskus Kazakstanin kaakkoisosassa. Se sijaitsee Qarataljoen varrella 260 kilometriä Almatysta koilliseen. Kaupungissa oli arviolta 171 882 ja kaupunkialueella 210 375 asukasta vuonna 2026. Maantiede ja ilmasto Taldyqorğanin kaupunkialueen pinta-ala on 385 neliökilometriä. Siihen kuuluu kaupungin lisäksi viisi kylää ja kaksi muuta asutusta. Kaupungin korkeus merenpinnasta on 550–650 metriä. Sen itäpuolella on Džungarian Alataun vuoristo ja länsipuolella Saryesık Atyraun hiekka-aavikko. Seudulla vallitsee mannerilmasto. Keskilämpötila on tammikuussa –11:stä –13:een ja heinäkuussa 22–24 astetta. Vuotuinen sademäärä on 350–400 millimetriä. Sateita saadaan etupäässä talvella ja keväällä. Luonnonvarainen kasvillisuus on aroa. Väestö Kaupungin asukasmäärä laski Neuvostoliiton hajoamisen jälkeen, mutta se on myöhemmin kääntynyt jälleen nousuun. Asukasluvun kehitys Kaupunkialueen asukkaista on vuoden 2026 arvion mukaan 77,5 prosenttia kazakkeja, 14,8 prosenttia venäläisiä ja 2,3 prosenttia korealaisia. Pienempiä ryhmiä ovat tataarit, saksalaiset, uiguurit ja ukrainalaiset. Uskontokuntia ovat sunnalaiset muslimit, ortodoksit, katoliset, protestanttiset ryhmät, jehovantodistajat ja bahailaiset. Historia Paikkakunta on saanut alkunsa Taldyqorğanin talvilaitumille vuonna 1869 perustetusta Gavrilovkan kylästä. Kihlakunnan keskus Qapal tuhoutui Venäjän sisällissodassa ja sen hallinto siirrettiin Gavrilovkaan, joka sai vuonna 1922 nimen Taldyqorğan. Siitä tuli kaupunki ja samannimisen alueen keskus vuonna 1944. Taldyqorğanin alue lakkautettiin vuonna 1959 ja perustettiin uudelleen vuonna 1968. Vuonna 1997 se liitettiin Almatyn alueeseen, jonka hallinnolliseksi keskukseksi kaupunki tuli vuonna 2000. Nykyinen Jetısun alue on perustettu vuonna 2022. Liikenne ja talous Taldyqorğanin kautta kulkee Almatyn ja Öskemenin välinen valtatie, josta haarautuu maantie Tekelıin. Kaupunkiin johtaa Turkestanin–Siperian rautatieltä Köksussa haarautuva sivurata. Sen koillispuolella on sotilas- ja siviilikäytössä oleva lentoasema. Kaupungin pääelinkeino on teollisuus, joka tuottaa varsinkin akkuja, kaapeleita ja muita sähkölaitteita, betoni- ja teräsbetonituotteita ja -rakenteita sekä vaatteita. Lisäksi valmistetaan muita rakennustarvikkeita, pesuaineita ja elintarvikkeita. Merkittäviä työllistäjiä ovat myös hallinto ja kaupankäynti. Maatalous tuottaa lihaa, maitoa, munia, soijaa, perunaa ja vihanneksia. Kulttuuri ja nähtävyydet Taldyqorğanissa toimii Jetısun valtionyliopisto ja lääketieteellinen oppilaitos. Kulttuurilaitoksia ovat teatteri, taidegalleria, filharmonia, musiikkiopisto ja kotiseutumuseo. Qaratalin vasemmalla rannalla on säilynyt 1000–1100-luvulta peräisin olevan linnakkeen jäänteitä. 1900-luvun alun puisessa kauppiastalossa toimii kirjailija Ilias Jansügıroville omistettu museo. Neuvostoajan rakennusmuistomerkkejä ovat muun muassa kaupungintalo (1950), elokuvateatteri Atameken (1950), entinen kenkätehdas (1952) ja pioneeritalo (1957, nykyään taidegalleria). Matkailukohteena Taldyqorğan toimii lähinnä porttina Džungarian Alataun vuoristoon ja alueen muihin osiin. Lähteet Aiheesta muualla Kuvia tai muita tiedostoja aiheesta Taldyqorğan Wikimedia Commonsissa Kaupungin sivusto